CELEX: 62021TN0230
Language: el
Date: 2021-04-28 00:00:00
Title: Υπόθεση T-230/21: Προσφυγή της 28ης Απριλίου 2021 — Jalkh κατά Κοινοβουλίου

21.6.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 242/51
            
         
      Προσφυγή της 28ης Απριλίου 2021 — Jalkh κατά Κοινοβουλίου
      (Υπόθεση T-230/21)
      (2021/C 242/72)
      Γλώσσα διαδικασίας: η γαλλική
      
         Διάδικοι
      
      
         Προσφεύγων: Jean-François Jalkh (Gretz-Armainvilliers, Γαλλία) (εκπρόσωπος: F. Wagner, δικηγόρος)
      
         Καθού: Ευρωπαϊκό Κοινοβούλιο
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει την απόφαση του Ευρωπαϊκού Κοινοβουλίου P9 TA(2021)0092 της 25ης Μαρτίου 2021 περί του αιτήματος άρσης της ασυλίας του προσφεύγοντος (2020/2110 IMM) και περί άρσης της ασυλίας του·
               
            
                  —
               
               
                  να καταδικάσει το Ευρωπαϊκό Κοινοβούλιο στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται ένσταση έλλειψης νομιμότητας του άρθρου 32 της ανακοίνωσης 0011/2019 της 19ης Νοεμβρίου 2019. Ο προσφεύγων εκτιμά ότι το γεγονός ότι ένας βουλευτής δεν μπορεί να λάβει αντίγραφο του φακέλου καθιστά δυνατή την παρέμβαση στο περιεχόμενό του πριν κοινοποιηθεί στα μέλη της επιτροπής νομικών υποθέσεων του Ευρωπαϊκού Κοινοβουλίου (στο εξής: επιτροπή JURI). Κατά τον προσφεύγοντα, η διάταξη αυτή αποτελεί κατάφωρη προσβολή των δικαιωμάτων άμυνας, του δικαιώματος σε δίκαιη δίκη, παραβίαση της γενικής αρχής της ισότητας των όπλων και του δίκαιου χαρακτήρα της διαδικασίας.
               
            
                  2)
               
               
                  Με τον δεύτερο λόγο προβάλλεται παράβαση ουσιώδους τύπου. Ο λόγος αυτός διαιρείται σε τέσσερα σκέλη.
                  
                              —
                           
                           
                              Το πρώτο σκέλος αφορά την κατάρτιση και χρήση πλαστού εγγράφου που φέρεται ότι διέπραξαν ο εισηγητής και ο πρόεδρος της επιτροπής JURI.
                           
                        
                              —
                           
                           
                              Το δεύτερο σκέλος αφορά την παράβαση του κανόνα κατά τον οποίο η ποινική δίκη συνεπάγεται αναστολή της διαδικασίας στα πολιτικά δικαστήρια και της διοικητικής διαδικασίας.
                           
                        
                              —
                           
                           
                              Το τρίτο σκέλος αφορά παράβαση του άρθρου 7 της ανακοίνωσης 0011/2019, της 19ης Νοεμβρίου 2019, από το Κοινοβούλιο.
                           
                        
                              —
                           
                           
                              Το τέταρτο σκέλος αφορά παράβαση του άρθρου 9 Κανονισμού του Ευρωπαϊκού Κοινοβουλίου.
                           
                        
            
                  3.
               
               
                  Με τον τρίτο λόγο προβάλλεται παράβαση του άρθρου 8 του πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης (EE 2012, C 326, σ. 266, στο εξής: πρωτόκολλο).
               
            
                  4.
               
               
                  Με τον τέταρτο λόγο προβάλλεται παράβαση του άρθρου 9 του ως άνω πρωτοκόλλου. Συναφώς, ο προσφεύγων επικαλείται σαφή περίπτωση fumus persecutionis.